เปิดทางต่างชาติ8รายออกบาทบอนด์
คลัง อนุมัติต่างชาติออกบาทบอนด์ในไทย 8 ราย 5.9 หมื่นล้านบาท
5 ม.ค. 2556

คลัง อนุมัติต่างชาติออกบาทบอนด์ในไทย 8 ราย 5.9 หมื่นล้านบาท
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) กระทรวงการคลัง เปิดเผยว่า ได้อนุมัติให้นิติบุคคลต่างประเทศออกพันธบัตร หรือหุ้นกู้สกุลเงินบาทในประเทศไทย ภายในวันที่ 30 ก.ย. 2556 รวม 8 ราย วงเงินรวม 5.9 หมื่นล้านบาท 
ในจำนวนนี้ ประกอบด้วย Industrial Bank of Korea (IBK) จำนวน 1 หมื่นล้านบาท ING Bank NV (ING) จำนวน 1 หมื่นล้านบาท The Export–Import Bank of Korea (KEXIM) จำนวน 1 หมื่นล้านบาท The Ministry of Finance of the Lao People’s Democratic Republic (Lao PDR) จำนวน 1,500 ล้านบาท Noble Group Limited (Noble) จำนวน 3,500 ล้านบาท Corperative Centrale Raiffeisen–Boerenleenbank B.A. (Rabobank Nederland) จำนวน 4,000 ล้านบาท Shinhan Bank (Shinhan) จำนวน 1 หมื่นล้านบาท และ Woori Bank (Woori) จำนวน 1 หมื่นล้านบาท
ทั้งนี้ การที่กระทรวงการคลังได้พิจารณาอนุญาตให้สาธารณรัฐประชาธิปไตยประชาชนลาว (สปป. ลาว) ออกพันธบัตรสกุลเงินบาทในประเทศไทยนั้น เป็นส่วนหนึ่งของความร่วมมือภายใต้มาตรการริเริ่มพัฒนาตลาดพันธบัตรเอเชีย และแผนงานการจัดตั้งประชาคมเศรษฐกิจอาเซียน ซึ่งมีวัตถุประสงค์เพื่อการรวมกลุ่มทางเศรษฐกิจในภูมิภาค และเพื่อกำกับดูแลให้ผู้ที่ได้รับอนุญาตดำเนินการออกพันธบัตรหรือหุ้นกู้สกุลเงินบาทในประเทศไทยอย่างมีประสิทธิภาพและประสิทธิผล กำหนดให้ผู้ที่ได้รับอนุญาตหรือตัวแทนจะต้องยื่นหนังสือรายงานสถานะความคืบหน้าการเตรียมการออกพันธบัตร หรือหุ้นกู้สกุลเงินบาทในประเทศไทยต่อกระทรวงการคลังภายในเดือน มี.ค. และ มิ.ย. 2556